b'\n_START_ARTICLE_\nLjubljanski velesejem\n_START_PARAGRAPH_\nLjubljanski velesejem je biv\xc5\xa1i razstavni prostor na podro\xc4\x8dju dana\xc5\xa1njega parka Tivolija, ki je obstajal med letoma 1921 in 1955. To je bila prva in s tem najstarej\xc5\xa1a ustanova te vrste v takratni Kraljevini Jugoslaviji.\n_START_SECTION_\nZgodovina\n_START_PARAGRAPH_\nNa trikotnem prostoru med Gosposvetsko, Lattermanovim in Lipovim drevoredom (oz. dana\xc5\xa1njim zahodnim zidom kopali\xc5\xa1\xc4\x8da Ilirija, Celov\xc5\xa1ko cesto in parkom Tivoli) so leta 1921 postavili Ljubljanski velesejem. Razstavne paviljone je v letu 1920/21 projektiral arhitekt Josip Costaperaria; do jeseni 1921 so zgradili pet ve\xc4\x8djih in okoli 20 manj\xc5\xa1ih razstavnih paviljonov. Prvo leto je tako sejem obsegal okoli 25.000 kvadratnih metrov povr\xc5\xa1ine, nato pa je naslednje leto mesto dalo v najem \xc5\xa1e 13.000 kvadratnih metrov ob drugi strani Lattermanovega drevoreda; na novi povr\xc5\xa1ini je Costaperaria postavil dva velika paviljona, restavracijski paviljon in vinoto\xc4\x8d. Leta 1925 je Dr\xc5\xbeavni higienski zavod v Ljubljani v enem od teh dveh paviljonov postavil higiensko razstavo, ki je obstajala do leta 1932, ko je paviljon zadela strela in je pogorel. Leta 1930 so zgradili \xc5\xa1e dva nova velika paviljona, tako da je njihovo \xc5\xa1tevilo naraslo na 10; bila sta prva paviljona, ki nista bila za\xc4\x8dasna, ampak so pri gradnji uporabili tudi beton in cement._NEWLINE_Leta 1939 je Vinko Glanz izdelal na\xc4\x8drt za trajnostno ureditev sejmi\xc5\xa1\xc4\x8da. Na\xc4\x8drtov niso uresni\xc4\x8dili zaradi izbruha 2.svetovne vojne leta 1941. Pred drugo svetovno vojno so tu organizirali ve\xc4\x8d sejmov: (Ljubljanski mednarodni vzor\xc4\x8dni velesejem) oz. ve\xc4\x8d razstav: mednarodna razstava radia in telekomunikacij, razstava umetnin na Ljubljanskem velesejmu, Slovenska moderna umetnost, Razstava slovenskega novinarstva, mednarodna razstava umetni\xc5\xa1ke fotografije, ... Med vojno so prostor zasedli okupacijski vojaki (sprva Italijani, nato pa Nemci) in tu vzpostavili voja\xc5\xa1nico ter intendantsko slu\xc5\xbebo za ljubljanski garnizion. 11. novembra 1944 so voja\xc5\xa1ki kompleks napadla zavezni\xc5\xa1ka letala in pri tem uni\xc4\x8dila tudi skladi\xc5\xa1\xc4\x8de nafte._NEWLINE_Leta 1955 se je Ljubljanski velesejem preselil iz \xc5\xa0i\xc5\xa1ke na dana\xc5\xa1nje Gospodarsko razstavi\xc5\xa1\xc4\x8de.'